Honderde kleuterskole wag steeds vir Covid-geldDie departement van maatskaplike ontwikkeling het in Februarie verlede jaar die hulppakket vir kleuterskole en ander kindersorgsentrums bekend gestel in ŉ poging om hulle met ŉ eenmalige betaling deur die pandemie te help. (Foto: Grethen de Waal) Deur Mary-Anne Gontsana, GroundUp Meer as 1 700 sentrums vir vroeë kinderontwikkeling net in die Wes-Kaap het steeds nie hul Covid-19-hulpverligtingsgeld ontvang nie – en daar is geen aanduiding van wanneer hierdie betalings afgehandel gaan word nie. Die departement van maatskaplike ontwikkeling het in Februarie verlede jaar die hulppakket vir kleuterskole en ander kindersorgsentrums bekend gestel in ŉ poging om hulle met ŉ eenmalige betaling deur die pandemie te help. Talle sentrums landwyd kla egter dat hulle steeds nie die geld gekry het nie. In Maart het die eienaars van verskeie sentrums na die parlement opgeruk om die betaling van die uitstaande geld te eis. Sedertdien, op 1 April, het die verantwoordelikheid vir vroeë kinderontwikkeling van die departement van maatskaplike ontwikkeling na die departement van basiese onderwys oorgeskuif. Yusrah Ehrenreich, bewusmaking- en maatskaplikegeregtigheidsbestuurder by die Sentrum vir Vroeë Kinderontwikkeling, sê niks het egter verander nie. Daar was boonop ook geen kommunikasie oor die uitbetalings deur enige van die departemente nie. ŉ Opname onder sentrums wys dat slegs 36 uit 441 sentrums die volle betaling ontvang het. Dit is ŉ skamele 8%. “Ná meer as 14 maande se gestry vir die uitstaande stimulushulpgeld van die departement van maatskaplike ontwikkeling, was die betoging ŉ laaste uitweg. Ons het geen ander opsie as om die saak verder deur regstappe te voer nie,” sê Ehrenreich. Bronagh Hammond, woordvoerder van die Wes-Kaapse departement van onderwys, sê in hierdie provinsie wag 1 717 sentrums nog op betaling. “By 73 sentrums is die geld weens foutiewe bankbesonderhede teruggestuur. Dit word opgevolg om die korrekte besonderhede te bekom.” Hammond sê die betalings is vertraag omdat data op ŉ nasionale vlak nagegaan moes word. Volgens haar is 1 550 sentrums tot dusver betaal – ŉ bedrag wat meer as R25 miljoen beloop. Dit is egter onmoontlik om ŉ tydsraamwerk te gee van wanneer alle uitstaande geld betaal gaan word.